section_heading: Reprezentacija
paragraph_text: Toni je za talijansku reprezentaciju debitirao 18. kolovoza 2004. u prijateljskoj utakmici protiv Islanda. Prvi reprezentativni pogodak je postigao u kvalifikacijama za Svjetsko prvenstvo 2006., u utakmici protiv Norveške, 4. rujna 2004. U prijateljskoj utakmici protiv Ekvadora, postao je kapetan reprezentacije, jer Fabio Cannavaro (kapetan) i ostali iskusni igrači nisu nastupili. Za Italiju je nastupao i na Svjetskom prvenstvu 2006. u Njemačkoj, a najzapaženiji je bio u četvrtfinalnoj utakmici protiv Ukrajine, u kojoj je postigao dva pogotka. Pozvan je i na dvije godine kasnije održano Europsko prvenstvo, no zabio je samo jedan gol, i njegova je forma bila razočaravajuća. Zadnje utakmice za reprezentaciju je odigrao u kvalifikacijama za Svjetsko prvenstvo 2010. u Južnoafričkoj Republici.